FI Euroopan unionin virallinen lehti CE 84/279

(2004/C 84 E/0324)

KIRJALLINEN KYSYMYS E-3988/03

esittäjä(t): Gabriele Stauner (PPE-DE) komissiolle

(7. tammikuuta 2004)

Aihe: Komission jäsen Solbes Miran ja Eurostatin välisen tietojenvaihdon manipulointi

Komission sisäinen tarkastaja Jules Muis kertoi 24. syyskuuta 2003 antamassaan selonteossa tapahtumista, joista voi päätellä, että komission jäsen Solbes Miran kabinetin ja Eurostatin välistä tietojenvaihtoa on manipuloitu. Selonteon mukaan Eurostatista Solbes Miran kabinettiin kesällä 2002 lähetetyssä muistio-luonnoksessa mainittiin datashopverkkoon liittyvä ”pimeä kassa”, mutta näitä tietoja ei enää ollut lopullisessa versiossa.

Muis kirjoitti selonteossaan, että syytä tämän tärkeän tiedon poisjättämiseen ei tiedetä. Asiasta vastaavan komission jäsenen kabinetin mukaan muistioluonnoksen vastaanottamisen yhteydessä pyydettiin tekemään joitakin muodollisia muutoksia ja selventämään tiettyä sopimusosapuolta koskevaa tekstiä. Kabinetti ei omien sanojensa mukaan pyytänyt missään vaiheessa poistamaan datashopverkkoa koskevia tärkeitä tietoja. Talousarvion valvontavaliokuntaan 15. marraskuuta 2003 lähetetyssä muistiossa ”Eurostat: Les accusations et les griefs” Yves Franchet väittää kesällä 2002 kehottaneensa tiedottamaan Solbes Miran kabinetille kaikista OLAFille välitetyistä tiedoista.

Voiko komissio lähettää minulle kopiot yllä mainitun muistion luonnoksesta sekä sen lopullisesta versiosta?

Mihin toimiin komissio on ryhtynyt selvittääkseen, kuka on poistanut lopullisesta luonnoksesta ”pimeää kassaa” koskevat kohdat? Onko tehty tätä asiaa koskeva hallinnollinen tutkimus? Ellei ole, miksi ei? Jos on, mitkä olivat tulokset?

Onko tavanomainen käytäntö komissiossa, että komission jäsenten kabinetti neuvottelee asiasta vastaavien osastojen kanssa sille annettavien muistioiden sisällöstä luonnosten pohjalta, vai oliko mainittu tapaus poikkeus?

Tiesikö asiasta vastaava komission jäsen näistä neuvotteluista? Työskenteleekö muistion sisällöstä Eurostatin kanssa neuvotellut virkamies edelleen Solbes Miran kabinetissa?

Pedro Solbes Miran komission puolesta antama vastaus

(25. maaliskuuta 2004)

Komissio toimitti kysymyksessä mainitut muistion luonnoksen ja sen lopullisen version 5. heinäkuuta 2000 tehdyn puitesopimuksen III liitteen 3 artiklan 2 kohdan mukaisesti 2. joulukuuta 2003 talousarvion valvontavaliokunnan puheenjohtajalle Diemut Theatolle, vuoden 2002 vastuuvapausasian esittelijälle Bayonalle ja vuoden 2001 vastuuvapausasian esittelijälle Casacalle.

Komissio toimitti kirjeitse tapahtumien kulusta asianosaisilta kysymällä ja sisäisen tarkastuksen tutkimustulosten perusteella muodostetun kuvauksen samana päivänä samoille kolmelle jäsenelle.

Tapahtumien kulku on myös kuvattu komission yhteisvastauksessa Christopher Heaton-Harrisin esittämiin kysymyksiin E-0169/04—E-0171/04 (1) ja yleisen talousarvion 2002 vastuuvapautta koskevaan kyselyyn PE 338.732/FIN.

Kuten kysymyksen esittäjä tietää, Euroopan petostentorjuntavirasto (OLAF) tutkii Eurostatin tapahtumia, ja komissio harkitsee sen tutkimuksen perusteella, onko asianmukaista tehdä lisää hallinnollisia tutkimuksia.

Asiassa ei käyty neuvotteluja. Tavanomainen käytäntö on pyytää selvennystä ja lisäselityksiä yksiköiden laatimista teksteistä.

Viimeiseen kysymykseen vastataan kuten edellä, eli asiassa ei käyty neuvotteluja. Eurostatista tuolloin vastuussa ollut kabinetin jäsen on lähtenyt kabinetista.

(1) Katso sivu 327.